НЕДЕЉКО НЕЂО ШИПОВАЦ

(1938−2010)

А

кадемик Недељко Неђо Шиповац рођен је 12. марта 1938. у Мостару.Ос­новну школу и нижу гимназију завршио је у Не­ве­сињу. Вишу гимна­зију похађао је у Градачцу и Брч­­ком, а завр­шио у Сарајеву. Након дипломирања на Фило­зоф­ском факултету (историја југословенских књи­же­вности и историја филозофије) у Сарајеву, 1962. го­дине, радио је као сред­њо­школ­ски про­фе­сор у Сре­бреници. Потом је прешао у Сарајево, гдје је прво радио као новинар и уредник, а касније, у Скуп­­штини БиХ, као савјетник предсједника Репу­б­лич­­ког ко­ми­те­та за образовање, науку, културу и фи­­зичку кул­ту­ру и савјетник у Секретаријату за ин­фор­­ма­ци­је. Био је директор Музеја књижевности и позоришне ум­­јетности БиХ у Сарајеву (1982–1992). По избијању грађанског рата 1992. го­ди­не пре­шао је у Пале, гдје је био уредник Српске новинске агенције, а затим ди­ректор Народне и универзитетске библиотеке. Средином 1996. преселио се у Београд и ту је до пензионисања радио у Бироу Републике Српске.

Писао је при­по­вијетке, романе, поезију, путописе, културноисторијске и књижевне сту­ди­је и монографије, публицистичке текстове и др. Био је члан Удружења књижевника Србије. За књижевни рад добио је ви­ше наг­рада, међу којима су најзначајније: Шестоаприлска награда града Сара­је­ва (1975); прва награда „Свјетлости” и Радио-телевизије Сарајево (1981); Међународна награда Радио-телевизије Кипар (1984); Четрнаестофебруарска награда Мо­стара (1984); награда „Алекса Шантић” за укупан књижевни рад и уте­ме­љење манифестације „Алекса Шантић на путу Богочовјека”, у Невесињу (2005); признање за животно дјело које додјељује Академија „Иво Андрић” из Београда (2006) итд.

За до­пис­ног члана Академије наука и умјетности Републике Српске иза­бран је 27. јуна 1997, а за редовног 5. сеп­тембра 2008. године.

Важније књиге: приповијетке– *Urne*, Sarajevo 1970; *Sami*, Mostar 1974; *Trag*, Sarajevo 1975; *Јутро велике наде*, Сарајево 1978; романи – *Mrena*, Sa­ra­je­vo 1982; *Proljeće na jugu*, Sarajevo 1982; *Ljeto na gori, 1941*, Sarajevo 1987; *Bi­s­kupov dnevnik* ’41, Sarajevo 1989; *Смрт у Ватикану*, Бео­град 1995; *Зовем се загонетка. Све љубави Иве Андрића*, Источно Сарајево 2012; пое­зија– *Пи­сма Богородици и дјеци*, Бања Лука – Београд 1995; *Balada o unuku i vodi*, Beo­grad 2005; пуб­ли­цис­тика– *Ду­ховна топографија Републике Српске* *1992–1996*, Бијељина 1998; *Рат 1992–1996. – пре*­*испитивање*, Бео­град 1998; *Иво Андрић у Херцеговини*, Београд 2009; сту­дије – *Христос у Хер­це­говини*, Београд 2000; *Тајне у страхови Иве Андрића*, Београд 2007; мо­но­гра­фије – *Хер*­*цеговина које има и нема*, Београд 1996; *Невесиње сла­вно*, Невесиње 2003; остали књижевни жанрови – *Записи о земљи* (есеји), Сара­јево 1977, Beo­­grad 19792; *Knjiga putnika iz daljine* (пу­то­пи­­си), Sarajevo 1986; *Sreća* (при­че за дјецу), Tuzla 1988; *Несрећни писци Крајине и Херцеговине*, Бања Лука – Српско (Источно) Сарајево, 2001. и др.

Академик Недељко Шиповац преминуо је 20. новембра 2010. године у Београду.